SKRIFTLIG FORESPØRGSEL E-2803/01

af Erik Meijer (GUE/NGL) til Rådet

(10. oktober 2001)

Om: Miljøskader og fællesskabsbestemmelser som følge af medlemsstaternes provisoriske overtagelse af luftfartsselskabernes forsikringsrisici

1. Kan Rådet bekræfte, at den beslutning, som medlemsstaternes finansministre vedtog i Liège den 22. september 2001, om, at de vil kunne overtage flyselskabernes risici, som ikke kan forsikres, uden, at de nationale regeringer har pligt til at foretage præmieudbetaling, er tidsmæssigt begrænset og principielt ikke vil være gældende i mere end fire uger?

2. Er Rådet også af den opfattelse, at det i forbindelse med denne forsikring drejer sig om langt mere end en teoretisk risiko, da der ved uforudsete ulykker skal udbetales betydelige beløb?

3. Hvorledes vil Rådet forhindre, at afgiftsindtægter fra medlemsstaterne i henhold til den under punkt 1 nævnte foranstaltning fjernes fra de målsætninger, hvortil de blev tildelt på de nationale budgetter, hvilket medfører, at midler bl.a. til områderne uddannelse, miljøbeskyttelse, pensionsordninger eller sundhedsvæsenet kan anvendes til fornyet støtte til luftfartsselskaberne?

4. Hvorledes vil Rådet forhindre, at den i punkt 1 nævnte foranstaltning fører til, at saneringen af den overkapacitet, der allerede eksisterede inden den 11. september 2001, og som viser sig i form af en række tomme flysæder, forsinkes, og at miljøet derfor fortsat lider skade som følge af unødvendig støjforurening og emissioner?

5. Har Rådet allerede overvejet foranstaltninger, som såfremt den indskrænkning af mulighederne, som er et resultat af begivenhederne den 11. september 2001, fortsat vil være en realitet for luftfarten efter fire ugers forløb kan træde i stedet for de nu bebudede støtteforanstaltninger, og som ikke medfører miljøskader eller indgreb i medlemsstaternes kollektive bestemmelser?

Svar

(14. februar 2002)

Finansministrene fastlagde på deres uformelle møde den 21. september 2001 i Liège retningslinjer for eventuel forsikringsdækning, som man fra statslig side måtte ønske at yde luftfartsselskaberne som følge af den situation, hvor dækningen på det kommercielle forsikringsmarked ikke slog til på kort sigt som følge af de chokerende begivenheder den 11. september 2001. Rådet (økonomi og finans) drøftede atter udviklingen i situationen med hensyn til spørgsmålet om en sådan forsikringsdækning på samlingen den 16. oktober 2001, medens Rådet (transport og telekommunikation) samme dag drøftede den generelle situation i luftfartssektoren og vedtog konklusioner om emnet.

Rådet bekræftede, at statslig forsikringsdækning fortsat skal være et initiativ på kort sigt for at imødegå en specifik situation, hvor dækningen på det kommercielle marked ikke slår til, samt at der bør fastsættes en absolut sidste frist for, hvornår et sådant initiativ skal ophøre, nemlig ved udgangen af december 2001. Rådet enedes ligeledes om, at der bør tages skridt til at fremme en tilbagevenden til det kommercielle markeds normale vilkår. Disse skridt bør omfatte opkrævning af markedsrelaterede præmiesubstitutter fra regeringernes side, der afspejler de involverede risici, samt en månedlig revurdering af samtlige regeringsordninger.

Inden for rammerne af disse retningslinjer vil medlemsstaterne skulle træffe afgørelse om de foranstaltninger, der skal træffes i overensstemmelse med deres nationale fremgangsmåder under iagttagelse af bestemmelserne i stabilitets- og vækstpagten.

Rådet noterede sig, at Kommissionen, hvis der fortsat hersker en unormal situation inden for luftfartsforsikringssektoren ved årets udløb, hvor fristen for den statslige dækning udløber, skal fremsætte forslag til på anden måde at dække risici, som ikke kan dækkes ved kommercielle forsikringer.

Efter en bred drøftelse på samlingen i Rådet (transport og telekommunikation) den 16. oktober 2001, hvorunder det noterede sig, at kontrol med statsstøtte er Kommissionens anliggende, tog Rådet for så vidt angår den generelle økonomiske situation i lufttransportsektoren Kommissionens meddelelse om følgerne for luftfarten af attentaterne i USA til efterretning.

Desuden har Rådet også noteret sig den resolution om miljøspørgsmål, som ICAO-Forsamlingen har vedtaget, samt at Kommissionen har til hensigt at forelægge et forslag til en forskrift, der skal træde i stedet for forordningen om støjdæmpningsanordninger. Rådet har givet tilsagn om at give dette forslag den nødvendige prioritet, så det bliver muligt at vedtage det inden april 2002.